Imtella' Ottubru 28, 2021 - Aġġornata 29 Ta' Ottubru, 2021 8:00am Għalkemm il-kumpanija Facebook bidlet isimha għal Meta l-apps tagħha – Facebook, Instagram u Whatsapp – mhux mistennija jibdlu l-isem. Kien il-fundatur ta' Facebook, Mark Zuckerberg, li ħabbar it-tibdil li kien qed jagħmel fil-kumpanija tiegħu. Il-kelma "meta" ġejja mill-kelma Griega u tfisser lil hinn. Zuckerberg irid li l-kumpanija tiffoka lil hinn mill-media soċjali u f'oqsma oħra fosthom ir-realtà virtwali. Huwa jrid li jibni dik li qed tissejjaħ bħala "metaverse" jiġifieri dinja online fejn in-nies jistgħu jilagħbu, jaħdmu u jikkomunikaw f'ambjent virtwali l-aktar bl-użu tal-VR headsets.